text: Ръст на измамите в Интернет, които използват коронавируса - INTRIGI.BG
  Intrigi.bg Крими Ръст на измамите в Интернет, които използват коронавируса
  Коронавирусът COVID-19 определено е тема, която вълнува целия свят и това ще е така още известно време. Заради своята "популярност", коронавирусът се превръща и в любима цел на хакерите.
  Те се възползват от високия интерес на хората и изобилието от информация в Интернет. Това им създава идеална възможност да прикриват действията си и да ги слеят с потока от други публикации
  Разбира се, фалшивите имейли отново бяха сред първите замесени. Писма с прикачени файлове или линкове, които предлагат лечения на вируса, вече са ежедневие във виртуалните пощенски кутии на мнозина.
  И тъй като темата е много "гореща" и хората са заобиколени от нея, може да не погледнат внимателно подателя или текста на писмото и директно да кликнат на линка или да отворят прикачения файл. Така в бързината си, стават жертви на хакерите, при това с лекота. Нужно е повече внимание от страна на потребителите и да не прибързват да кликват линкове в писма и прикачени файлове. Лекът за коронавирусът няма да дойде от имейл, а от специалист.
  Друга набираща сила измама са онлайн кампании за благотворителност. Те твърдят, че събират пари за лечение на човек, за купуване на апаратура, медицински консумативи и т.н. И докато действително има и много съвсем реални такива кампании, сред тях не липсват и измами. Затова човек трябва внимателно да проверява детайлите около дадената кампания и нейния организатор. Както и при измамните имейли и тук е важно да не се прибързва.
  Тъй като много потребители постоянно търсят информация в интернет и термините коронавирус и COVID-19 са на върха в търсачките, има и голям прилив на сайтове, които са на тази тема. Онлайн изданието Market Watch отбелязва, че 50% от сайтовете на тема коронавирус (включително не малко от картите в реално време) може да са дело на хакери с цел разпространение на вируси.
  Има и ръст на приложенията за Android, които се опитват да примамят потребителите с информация за коронавируса, но всъщност искат да вземат данните им, да блокират устройствата им или да ги принудят да плащат. Google вече въведе строги ограничения за приложения на тази тема и затова е препоръчително такива да се инсталират само от официалния магазин Google Play.
  В социалните мрежи също има доста "групи", "страници" и "профили", които разпространяват разнообразна информация за коронавируса. Също така и организират дискусии, споделяне на опит и други форми на дебат. В основната си всичко това е полезно, но когато се използва по предназначение.
  За съжаление, има и твърде много групи, които имат за цел да объркват потребителите, да ги стресират с невярна информация или просто да ги отвеждат до предварително подготвените от хакерите сайтове. И тук бдителността отново е основен помощник. Преди да се довери на публикациите в тези групи, човек трябва да провери техните собственици и организатори.
  Много често се създават и фалшиви профили на институциите, които копират техните описания, контакти и др. В такива случаи най-сигурната проверка е да се посети официалният сайт на дадената институция или организация и да се кликнат на връзките към профилите им в социалните мрежи в сайта. Ако те "доведат" до същия профил или информацията е споделена и в сайта им, това е чудесно. Ако липсват и двете, то профилът най-вероятно е фалшив.